สรุปเส้นทางของ Zoom ธุรกิจที่โตระเบิด ในวิกฤติโรคระบาด
วิกฤติโรคระบาดที่เกิดขึ้นและยังไม่จบลง ทำให้การใช้ชีวิตของคนจำนวนมากต้องเปลี่ยนไป  หลายคนต้องทำงานที่บ้าน หลายคนต้องหันมาเรียนออนไลน์  Video Conference จึงเป็นเครื่องมือ ที่ได้รับความนิยมอย่างมาก  และถ้าพูดถึงแอปพลิเคชัน Video Conference  หนึ่งในแอปพลิเคชันที่หลายคนคุ้นเคยในตอนนี้ ก็คือ “Zoom” 
17 พ.ค. 2564

สรุปเส้นทางของ Zoom ธุรกิจที่โตระเบิด ในวิกฤติโรคระบาด
วิกฤติโรคระบาดที่เกิดขึ้นและยังไม่จบลง ทำให้การใช้ชีวิตของคนจำนวนมากต้องเปลี่ยนไป 
หลายคนต้องทำงานที่บ้าน หลายคนต้องหันมาเรียนออนไลน์ 
Video Conference จึงเป็นเครื่องมือ ที่ได้รับความนิยมอย่างมาก
และถ้าพูดถึงแอปพลิเคชัน Video Conference 
หนึ่งในแอปพลิเคชันที่หลายคนคุ้นเคยในตอนนี้ ก็คือ “Zoom”
แล้ว Zoom เติบโตแค่ไหน ในช่วงที่มีวิกฤติโรคระบาด ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จุดเริ่มต้นของ Zoom นั้นเกิดมาจากคุณ Eric Yuan นักคณิตศาสตร์และวิศวกรซอฟต์แวร์ชาวจีน ผู้ที่ต้องการจะแก้ปัญหาเรื่องการสื่อสาร ระหว่างเขากับแฟนที่อาศัยอยู่คนละเมือง
เพราะเขาต้องการใช้เวลาเดินทางทางรถไฟเที่ยวละ 10 ชั่วโมง เพื่อจะไปพบแฟนของเขา ซึ่งนั่นนับเป็นแรงบันดาลใจให้เขาอยากจะพัฒนาเทคโนโลยี ที่จะช่วยให้ผู้คนสามารถสื่อสารแบบเห็นหน้ากันได้ผ่านหน้าจอคอมพิวเตอร์
แรงบันดาลใจในครั้งนั้น ถูกตอกย้ำอีกครั้งในปี 1995 เมื่อคุณ Eric Yuan เดินทางไปญี่ปุ่น และที่นั่นเขาได้ไปฟังคุณบิลล์ เกตส์ ผู้ร่วมก่อตั้งไมโครซอฟต์ ที่ตอนนั้นได้ไปพูดเกี่ยวกับทิศทางและอนาคตของอินเทอร์เน็ตที่ประเทศญี่ปุ่นพอดี
การได้ฟังคุณบิลล์ เกตส์ ยิ่งตอกย้ำให้เขาตัดสินใจที่จะไปทำงานที่ซิลิคอนแวลลีย์ เมืองแห่งนวัตกรรมของโลกที่สหรัฐอเมริกาให้ได้
แม้ว่าช่วงแรกนั้น อุปสรรคในการเข้าไปทำงานที่สหรัฐอเมริกาคือ ภาษาอังกฤษ ที่เขาสามารถสื่อสารได้เพียงเล็กน้อย ทำให้ต้องใช้ความพยายามถึง 9 ครั้งในการสมัครขอวีซ่า เพื่อเดินทางเข้าไปยังสหรัฐอเมริกา จนสุดท้ายก็ทำสำเร็จ
ความรู้ทางด้านระบบซอฟต์แวร์ของคุณ Eric Yuan ที่โดดเด่นทำให้เขาได้เริ่มต้นทำงานที่ Webex ซึ่งตอนนั้นเป็นบริษัท Startup ที่ให้บริการซอฟต์แวร์ Video Conference
เขาทำงานจนได้เลื่อนเป็นผู้บริหารของบริษัท 
และที่น่าสนใจคือ ในปี 2011 คุณ Eric Yuan ได้นำเสนอ การทำ Video Conference รูปแบบใหม่ ที่ใส่ลูกเล่นเข้าไปในการประชุม เพื่อให้ไม่จำเจและแตกต่างจากแพลตฟอร์มหรือแอปพลิเคชันสำหรับประชุมอื่น ๆ
แต่โครงการนี้ของเขากลับถูกปฏิเสธโดยผู้บริหารระดับสูงของบริษัท
พอเรื่องเป็นแบบนี้ เขาตัดสินใจลาออกจาก Webex 
เพื่อที่จะนำไอเดียนั้น มาพัฒนาที่บริษัทที่เขาก่อตั้งขึ้นมาเอง
ด้วยความที่เป็นบริษัท Startup สิ่งสำคัญในการทำธุรกิจคือ เงินลงทุน 
เขาจึงติดต่อนักลงทุนหลายรายเพื่อนำเงินมาลงทุนในบริษัทเขา
แต่ปัญหาคือว่า นักลงทุนส่วนใหญ่นั้นยังขาดความเชื่อมั่นในบริษัทของเขา 
ทั้งยังมีเจ้าตลาดอย่าง Skype หรือแม้แต่บริษัทเทคโนโลยีอย่าง Google และ Microsoft ที่มีทุนและความพร้อมในการเข้ามาทำธุรกิจนี้อยู่แล้ว
อย่างไรก็ตาม ด้วยความพยายามของคุณ Eric Yuan
รวมทั้งความไม่ย่อท้อต่อการนำเสนอวิสัยทัศน์ให้แก่นักลงทุนอย่างต่อเนื่อง 
สุดท้ายเขาก็ได้รับเงินลงทุนจากนักลงทุน ที่เพียงพอจะลงทุนและพัฒนาธุรกิจของเขาในที่สุด
จนสุดท้าย Zoom ก็สามารถเปิดตัวอย่างเป็นทางการในปี 2013 
และเติบโตมาเรื่อย ๆ นับจากนั้น จนสามารถเข้าระดมทุนในตลาดหุ้น Nasdaq ของสหรัฐอเมริกาได้สำเร็จในปี 2019 หลังจากก่อตั้งเพียงแค่ 8 ปี
แต่จริง ๆ แล้วจุดเปลี่ยนครั้งสำคัญของบริษัทที่เป็นตัวเร่งทำให้ Zoom เติบโตระเบิดเกิดขึ้นเมื่อไม่นานมานี้
นั่นก็คือการแพร่ระบาดของโควิด 19 ส่งผลให้คนจำนวนมากต้องทำงานและเรียนหนังสือจากบ้าน 
ซึ่งความนิยมของ Zoom ก็พุ่งพรวดอย่างรวดเร็ว
ลองมาดูตัวเลขจำนวนผู้ใช้งาน Zoom รายวัน จะทำให้เราเห็นภาพการเติบโตของ Zoom มากขึ้น
- สิ้นปี 2019 (ช่วงที่โควิด 19 เพิ่งเริ่มระบาด) จำนวนผู้ใช้งาน Zoom รายวัน 10 ล้านคน
- สิ้นปี 2020 จำนวนผู้ใช้งาน Zoom รายวัน 300 ล้านคน
จำนวนผู้ใช้งานรายวันของ Zoom เติบโตขึ้นถึง 2,900%
ที่น่าสนใจคือ วันนี้ Zoom คือ หนึ่งในแพลตฟอร์มการประชุมออนไลน์ที่ได้รับความนิยมมากที่สุดในโลก
โดยเฉพาะส่วนแบ่งตลาด Video Conference ในประเทศที่พัฒนาแล้วของ Zoom ที่แซงหน้าอดีตเจ้าตลาดอย่าง Skype หรือแม้แต่บริษัทเทคโนโลยีอย่าง Google และ Microsoft ไปเรียบร้อยแล้ว
- ญี่ปุ่น Zoom ครองส่วนแบ่งตลาด 77%
- สหรัฐอเมริกา Zoom ครองส่วนแบ่งตลาด 60%
- สหราชอาณาจักร Zoom ครองส่วนแบ่งตลาด 55%
โดยในปีที่ผ่านมา รายได้ของ Zoom มาจาก
- สหรัฐอเมริกา 69%
- ยุโรป ตะวันออกกลาง และแอฟริกา 18%
- เอเชียแปซิฟิก 13%
ผลประกอบการของ Zoom Video Communications, Inc. เจ้าของแอปพลิเคชันและแพลตฟอร์ม Zoom
ปี 2018 รายได้ 10,300 ล้านบาท กำไร 250 ล้านบาท
ปี 2019 รายได้ 19,300 ล้านบาท กำไร 682 ล้านบาท
ปี 2020 รายได้ 82,200 ล้านบาท กำไร 20,800 ล้านบาท
รายได้โต 326% กำไรโต 2,950% เมื่อเทียบปี 2020 กับปี 2019
แน่นอนว่า การเติบโตในวันนี้ของ Zoom ส่วนหนึ่งก็มาจากการเกิดขึ้นของวิกฤติโรคระบาด 
ซึ่งความท้าทายที่สำคัญของ Zoom คงอยู่ที่ การรักษาฐานลูกค้าให้สามารถใช้งานแพลตฟอร์มของตนเองต่อไป เมื่อวิกฤติครั้งนี้ผ่านพ้นไป
เพราะก็คงยังไม่มีใครที่ฟันธงได้ในตอนนี้ว่า พอโลกของเราเอาชนะวิกฤติครั้งนี้ได้
แอปพลิเคชันหรือแพลตฟอร์มสำหรับประชุมออนไลน์ อย่าง Zoom จะยังเป็นเครื่องมือสำคัญ ในการทำงานของคนทั่วโลก เหมือนในตอนนี้ไหม..
ปิดท้ายด้วยข้อมูลที่น่าสนใจ 
ปัจจุบัน มูลค่าบริษัทของ Zoom อยู่ที่ประมาณ 2.7 ล้านล้านบาท ซึ่งเพิ่มขึ้นกว่า 444% จากมูลค่าบริษัทวันแรกที่เข้าจดทะเบียนในตลาดหุ้น Nasdaq ในปี 2019 ที่ตอนนั้นมีมูลค่ากิจการเท่ากับ 496,000 ล้านบาท
ซึ่งการเติบโตของมูลค่าบริษัท Zoom ทำให้คุณ Eric Yuan ผู้ก่อตั้งและปัจจุบันยังเป็น CEO ของ Zoom กลายมาเป็นบุคคลที่มีทรัพย์สินกว่า 465,000 ล้านบาทไปแล้ว ในวันนี้..
หมายเหตุ: บทความนี้ไม่ได้ชี้นำให้ซื้อขายหุ้นตัวนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-